# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Rheoliadau Rheolaethau Swyddogol (Anifeiliaid, Bwyd Anifeiliaid a Bwyd, Iechyd Planhigion etc.) (Diwygio) (Ymadael â’r UE) 2020** |
| **DYDDIAD**  | **06 Tachwedd 2020** |
| **GAN**  | **Rebecca Evans AS, Y Gweinidog Cyllid a’r Trefnydd** |

**RhS30C – Offeryn Statudol a osodwyd yn Senedd y DU sy'n diwygio deddfwriaeth mewn maes datganoledig**

**Rheoliadau Rheolaethau Swyddogol (Anifeiliaid, Bwyd Anifeiliaid a Bwyd, Iechyd Planhigion etc.) (Diwygio) (Ymadael â’r UE) 2020**

Mae Rheoliadau 2020 yn diwygio’r ddeddfwriaeth a ganlyn:

Deddfwriaeth yr UE

* Diwygiadau gweithredol i Reoliad (EU) 2017/625 Senedd Ewrop a'r Cyngor ar reolaethau swyddogol a gweithgareddau swyddogol eraill a gyflawnir i sicrhau bod cyfraith bwyd a phorthiant yn cael ei chymhwyso, rheolau ar iechyd a lles anifeiliaid, iechyd planhigion a chynhyrchion diogelu planhigion.
* Diwygiadau gweithredol i Reoliad Gweithredu'r Comisiwn (EU) 2019/1013 ar hysbysu ymlaen llaw am lwythi o gategorïau penodol o anifeiliaid a nwyddau sy'n dod i mewn i'r Undeb;
* Diwygiadau gweithredol i Reoliad Dirprwyedig y Comisiwn (EU) 2019/1602 gan ategu Rheoliad (UE) 2017/625 Senedd Ewrop a'r Cyngor ynghylch y Ddogfen Mynediad Iechyd Gyffredin sy'n cyd-fynd â llwythi o anifeiliaid a nwyddau i'w cyrchfan;
* Diwygiadau gweithredol i Reoliad Dirprwyedig y Comisiwn (EU) 2019/1666 (gan ategu Rheoliad (EU) 2017/625 Senedd Ewrop a'r Cyngor o ran amodau ar gyfer monitro cludiant a dyfodiad llwythi o nwyddau penodol o'r safle rheoli ffiniau sy'n cyrraedd y sefydliad yn y cyrchfan yn yr Undeb);
* Diwygiadau gweithredol i Reoliad Gweithredu'r Comisiwn (EU) 2019/1873 (ar y gweithdrefnau mewn safleodd rheoli ffiniau ar gyfer perfformiad cyd-drefnol gan awdurdodau cymwys o reolaethau swyddogol dwysach ar gynhyrchion sy'n tarddu o anifeiliaid, cynhyrchion germinal, sgil-gynhyrchion anifeiliaid a chynhyrchion cyfansawdd);
* Diwygiadau gweithredol i Reoliad Gweithredu'r Comisiwn (EU) 2019/2007 sy'n gosod rheolau ar gyfer cymhwyso Rheoliad (EU) 2017/625 Senedd Ewrop a'r Cyngor;
* Diwygiadau gweithredol i Reoliad 2019/2122 ynghylch categorïau penodol o anifeiliaid a nwyddau sydd wedi'u heithrio o reolaethau swyddogol mewn safleoedd rheoli ffiniau, rheolaethau penodol ar fagiau teithwyr ac ar lwythi bach o nwyddau a anfonir at bersonau naturiol na fwriedir eu rhoi ar y farchnad a diwygio Rheoliad (EU) Rhif 142/2011;
* Diwygiadau gweithredol i Reoliad Gweithredu'r Comisiwn (EU) 2019/2129 sy'n pennu rheolau ar gyfer cymhwyso cyfraddau amlder yn unffurf ar gyfer gwiriadau adnabod a gwiriadau ffisegol ar lwythi penodol o anifeiliaid a nwyddau sy'n dod i mewn i'r Undeb;
* Diwygiadau gweithredol i Reoliad Gweithredu'r Comisiwn (EU) 2019/2130 gan sefydlu rheolau manwl ar y gweithrediadau sydd i'w cyflawni yn ystod ac ar ôl gwiriadau dogfennol, gwiriadau adnabod a gwiriadau ffisegol ar anifeiliaid a nwyddau yn amodol ar reolaethau swyddogol mewn safleoedd rheoli ffiniau;
* Rheoliad Gweithredu'r Comisiwn Gweithredu (EU) 2020/466 ar fesurau dros dro i gynnwys risgiau i iechyd pobl, anifeiliaid a phlanhigion a lles anifeiliaid yn ystod rhai achosion o darfu difrifol ar systemau rheoli Aelod-wladwriaethau oherwydd clefyd y Coronafeirws (COVID-19);
* Penderfyniad 210/2019 Cyd-bwyllgor yr Ardal Economaidd Ewropeaidd sy'n diwygio Atodiad 1 (Materion milfeddygol a ffytoiechydol) ac Atodiad 2 (Rheoliadau technegol, safonau, profi ac ardystio) i Gytundeb yr Ardal Economaidd Ewropeaidd.

Deddfwriaeth ddomestig

* Rheoliadau Mesurau’r Farchnad (Safonau Marchnata) (Diwygio) (Ymadael â’r UE) 2019;
* Rheoliadau Lles Anifeiliaid (Diwygio) (Ymadael â’r UE) 2019;
* Rheoliadau Meddyginiaethau Milfeddygol ac Anifeiliaid a Chynhyrchion Anifeiliaid (Archwilio Gweddillion a Therfynau Uchaf Gweddillion) (Diwygio etc.) (Ymadael â’r UE) 2019;
* Rheoliadau Anifeiliaid (Swyddogaethau Deddfwriaethol) (Ymadael â’r UE) 2019.

Mae Rheoliadau 2020 yn dirymu’r ddeddfwriaeth a ganlyn:

* Rheoliad Gweithredu'r Comisiwn (EU) 2018/329 sy'n dynodi Canolfan Gyfeirio'r Undeb Ewropeaidd ar gyfer Lles Anifeiliaid;
* Rheoliad Dirprwyedig y Comisiwn (EU) 2018/631 sy'n ategu Rheoliad (EU) 2017/625 Senedd Ewrop a'r Cyngor drwy sefydlu labordai cyfeirio'r Undeb Ewropeaidd ar gyfer plâu planhigion;
* Rheoliad Gweithredu'r Comisiwn (EU) 2018/1587 yn dirymu dynodiad Istituto Superiore di Sanita, Rhufain, yr Eidal fel Labordy Cyfeirio Ewropeaidd ar gyfer y gweddillion a restrir yn Atodiad 1, Grŵp B(3)(c) i Gyfarwyddeb y Cyngor 96/23/EC;
* Rheoliad Gweithredu'r Comisiwn (EU) 2019/530 sy'n dynodi labordai Cyfeirio Ewropeaidd ar gyfer plâu planhigion ar bryfed a gwiddon, nematodau, bacteria, ffwng ac oomycetes, firysau, firoidau a ffytoplasmau; a
* Rheoliad Gweithredu'r Comisiwn (EU) 2019/1685 ar 4 Hydref 2019 sy'n dynodi Canolfan Gyfeirio'r Undeb Ewropeaidd ar gyfer Lles Anifeiliaid ar gyfer dofednod ac anifeiliaid bach eraill a ffermir.

**Unrhyw effaith y gall yr offeryn statudol ei chael ar gymhwysedd deddfwriaethol y Senedd a/neu gymhwysedd gweithredol Gweinidogion Cymru**

Mae Rheoliadau 2020 yn trosglwyddo swyddogaethau anneddfwriaethol i Weinidogion Cymru fel Awdurdod Cymwys Cymru, yn ddilyffethair. Maent hefyd yn trosglwyddo swyddogaethau anneddfwriaethol a deddfwriaethol i Weinidogion Cymru, Gweinidogion yr Alban a'r Ysgrifennydd Gwladol ar yr un pryd, gyda’r Ysgrifennydd Gwladol yn gallu arfer swyddogaethau penodol mewn perthynas â Phrydain Fawr, a gwneud rheoliadau ar ei gyfer, gyda chydsyniad Gweinidogion yr Alban a Gweinidogion Cymru. Dim ond swyddogaethau sy'n arferadwy mewn meysydd datganoledig (fel y'u pennwyd drwy gyfeirio at gymhwysedd deddfwriaethol y Senedd) a roddir i Weinidogion Cymru.

Mae gan swyddogaethau a drosglwyddwyd fel eu bod yn arferadwy gan yr Ysgrifennydd Gwladol gyda chydsyniad Gweinidogion Cymru y potensial i gynnwys y gofyniad i ymgynghori â Llywodraeth y DU o dan Atodlen 7B i Ddeddf Llywodraeth Cymru 2006 pe bai Bil Senedd yn y dyfodol yn ceisio dileu neu addasu'r swyddogaethau hynny.

Mae gan y swyddogaethau cydamserol a geir yn y Rheoliadau y potensial i gynnwys y gofynion cydsyniad yn Atodlen 7B i Ddeddf Llywodraeth Cymru 2006 ac, fel y cyfryw, maent yn cyfyngu o bosibl ar gymhwysedd y Senedd yn y dyfodol. Fodd bynnag, rydym yn cynnal trafodaethau gydag Ysgrifennydd Gwladol Cymru mewn perthynas â Gorchymyn adran 109 o dan y Ddeddf i ddiwygio Atodlen 7B i negyddu'r cyfyngiad posibl ar gymhwysedd y Senedd yn y dyfodol.

**Diben y diwygiadau**

Mae'r Rheoliadau'n gwneud diwygiadau i reoliadau presennol a ddargedwir gan yr UE sy'n llywodraethu rheolaethau swyddogol ar fewnforio anifeiliaid a chynhyrchion anifeiliaid, planhigion a chynhyrchion planhigion i Brydain Fawr, gan gynnwys bwyd a mewnforion eraill sy'n berthnasol i'r gadwyn bwyd-amaeth – a elwir ar y cyd yn nwyddau 'glanweithdra a ffytoiechydol' ("SPS).

Cyflawnir rheolaethau swyddogol mewn porthladdoedd a phwyntiau mynediad ar y ffin sydd wedi'u dynodi'n briodol, i gadarnhau cydymffurfiaeth nwyddau SPS a fewnforiwyd â Rheoliadau Rheolaethau Swyddogol ("OCR"). Mae'r rheolaethau hyn yn rhan annatod o ddiogelu iechyd pobl a bioddiogelwch yn y DU, gan eu bod yn darparu cyfundrefn sy'n seiliedig ar risg ac wedi'i diffinio'n agos ar gyfer gwirio tarddiad, iechyd a diffyg halogi nwyddau SPS cyn y caniateir iddynt fynd y tu hwnt i'r pwyntiau rheoli ar ffin y DU.

Cyflawnir rheolaethau swyddogol hefyd mewn sefydliadau perthnasol yn y DU, ar bob cam o gynhyrchu, prosesu a dosbarthu cynhyrchion, eitemau a sylweddau etc a gwmpesir gan yr OCR. Mae angen y rheolaethau hyn er mwyn sicrhau uniondeb cadwyn bwyd-amaeth y DU a chynnal lefel uchel o ran iechyd pobl, anifeiliaid a phlanhigion yn ogystal â lles anifeiliaid ar hyd y gadwyn bwyd-amaeth.

Mae'r offeryn hwn yn cywiro diffygion cyfreithiol sy'n deillio o ymadawiad y Deyrnas Unedig â'r Undeb Ewropeaidd a fyddai, os na chaiff ei ddiwygio, yn atal ein system bresennol, sefydledig a chyson o reolaethau swyddogol rhag gallu gweithredu ar ôl diwedd y Cyfnod Pontio. Er enghraifft, mae cyfeiriadau mewn Rheoliadau Rheolaethau Swyddogol yr UE a ddargedwir ar hyn o bryd at swyddogaethau deddfwriaethol y Comisiwn Ewropeaidd wedi'u diwygio i fod yn arferadwy yn lle hynny gan Ysgrifennydd Gwladol y DU neu awdurdod priodol Gweinyddiaethau Datganoledig y DU. Gelwir y rhain yn ddiwygiadau gweithredol.

Mae Rheoliadau 2020 a'r Memorandwm Esboniadol cysylltiedig, sy'n nodi manylion tarddiad, diben ac effaith y diwygiadau, ar gael yma:

<https://www.legislation.gov.uk/ukdsi/2020/9780348214413>

**Pam y rhoddwyd cydsyniad**

Rhoddwyd caniatâd i Lywodraeth y DU wneud y cywiriadau hyn mewn perthynas â Chymru ac ar ei rhan am resymau'n ymwneud ag effeithlonrwydd a hwylustod ac i sicrhau cysondeb a chydlyniad y llyfr statud. Mae'r diwygiadau wedi'u hystyried yn llawn ac nid oes gwahaniaeth mewn polisi. Nod y diwygiadau hyn yw sicrhau bod y llyfr statud yn parhau i fod yn weithredol ar ddiwedd y cyfnod gweithredu.